LEGISLATÍVNA RADA
 VLÁDY  SLOVENSKEJ  REPUBLIKY

                                                                                      Na rokovanie vlády SR
                                                                          Dňa 23.januára 2002
                                                                                     K materiálu č.7570
                                                                         K bodu č. 

STANOVISKO

k návrhu poslancov Národnej rady Slovenskej republiky Kláry Sárközy a Jána Langoša na vydanie zákona, ktorým sa mení a dopĺňa zákon  č.94/1963 Zb. o rodine v znení neskorších predpisov /tlač 1260/.

                                                              I
	
	Predseda Národnej rady Slovenskej republiky J. Migaš požiadal listom
zo dňa 9.novembra 2001 vládu Slovenskej republiky, podľa § 70 ods.2 zákona Národnej rady č.350/1996 Z.z. o rokovacom poriadku Národnej rady Slovenskej republiky v znení neskorších predpisov, o zaujatie stanoviska k návrhu poslancov Národnej rady Slovenskej republiky Kláry Sárközy a Jána Langoša na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov (tlač 1260). 
                                      
                					II
		
	Cieľom predloženého poslaneckého návrhu je podľa predkladateľov, uviesť do súladu zákon o rodine s novým ústavným vymedzením charakteru demokratického štátu tak, aby sa vypustili všetky ustanovenia v platnom zákone, ktoré odkazujú na ideológiu komunistického režimu.
	Návrh zákona vypúšťa text preambuly, jednotlivé články a paragrafy zákona,  ktoré sú podľa predkladateľov v rozpore s demokratickým charakterom štátu.
Predkladateľom návrhu zákona na rokovanie vlády je Ministerstvo spravodlivosti SR, ktoré odporúča s návrhom vysloviť nesúhlas.

						III

Legislatívna rada vlády Slovenskej republiky prerokovala poslanecký návrh /tlač č.1260/ na svojom zasadnutí dňa 15.januára 2002  a odporučila vláde Slovenskej republiky prijať nasledovné stanovisko.

                                                          Návrh

                                               S T A N O V I S K O
                                           vlády Slovenskej republiky

k návrhu poslancov Národnej rady Slovenskej republiky Kláry Sarközy a Jána Langoša na vydanie zákona, ktorým sa mení a dopĺňa zákon č.94/1963 Zb. o rodine v znení neskorších predpisov /1260/

	Vláda Slovenskej republiky vyslovuje s návrhom poslancov Národnej rady Slovenskej republiky Kláry Sarközy a Jána Langoša na vydanie zákona, ktorým sa mení a dopĺňa zákon č.64/1963 Zb. o rodine v znení neskorších predpisov  /tlač 1260/  n e s ú h l a s  z týchto dôvodov :

1.	Všeobecne
Súčasne platná práva úprava  považuje ustanovenia odkazujúce na ideológiu komunistického režimu z hľadiska práva za obsolentné, t.j. aplikačnou praxou nevykonávané.
Z dôvodu prípravných prác Ministerstva spravodlivosti SR na rekodifikácii nového Občianskeho zákonníka, ktorého súčasťou má byť i rodinné právo zohľadňujúce zmeny spoločenských pomerov, bolo by  akceptovanie návrhu nesystémovým vstupom do zákona o rodine.
Nie je v rozpore s demokratickým charakterom spoločnosti záujem o  výchovu a starostlivosť o dieťa. V každej spoločnosti, teda aj demokratickej treba chrániť práva dieťaťa a  je potrebné zákonmi a inými prostriedkami zabezpečiť, aby sa v slobodných a dôstojných podmienkach zdravým a normálnym spôsobom vyvíjalo telesne, duševne, mravne, duchovne a sociálne. 
Spoločnosť môže participovať na výchove resp. starostlivosti o rozvoj detí, ktoré sú jej súčasťou. Tým nie je dotknuté právo rodičov pri výchove detí. 

2.	Legislatívnotechnické nedostatky

Predložený návrh poslancov má viaceré vecné a legislatívnotechnické nedostatky.

K názvu  -  je potrebné vypustiť slová „a dopĺňa“ a slová  „Slovenskej  
               národnej rady“ nahradiť slovami „Československej socialistickej 
               republiky“. Rovnaká pripomienka platí aj k Čl. I.

K bodu 1
               Neodporúča sa  vypustiť celé znenie preambuly. Je potrebné 
               vypustiť uvádzaciu vetu preambuly a v druhej vete vypustiť  
               slovo „socialistickej“.

K bodu 2 
              Nesúhlasí s vypustením celého čl. IV,  avšak odporúča vypustiť 
              slovo „spoločnosti“ a slovo „zvlášť“. Odporúča text za slovom 
              „výchovy“  vypustiť bez náhrady.

K bodu 4
             Nesúhlasí s vypustením slov „ktoré splní svoj spoločenský účel“ – 
             pretože hlavným účelom manželstva je založenie rodiny a riadna 
             výchova detí. V prípade, že manželstvo nemôže plniť svoj 
             spoločenský účel, môže súd manželstvo na návrh niektorého 
             z manželov rozviesť.

K bodu 6
             Nesúhlasí  s vypustením  celého § 31. Odporúča - v ods.1) 
             vypustiť slovo „socialistickej“ a v  ods.2)  vypustiť slová 
            „uvedomelé dodržiavanie pravidiel socialistického spolužitia“.

K bodu 7
             Nesúhlasí s vypustením celého odseku 2. Je potrebné 
             z ustanovenia § 96 ods.2 vypustiť  slovo „socialistický“.

 Čl. II
            Je potrebné  dátum nadobudnutia účinnosti zákona posunúť na 
            neskorší termín.

Bratislava, 18.januára 2002  
Vypracovala : D.Pajtinková
                    
Schválil: Š. Grman
	               generálny riaditeľ sekcie
                         vládnej legislatívy								

							          Ľubomír F o g a š 
							      podpredseda vlády SR 						            a predseda Legislatívnej rady vlády SR